EUROPA-KOMMISSIONEN Bruxelles, den 4.2.2016 COM(2016) 65 final RAPPORT FRA KOMMISSIONEN TIL EUROPA-PARLAMENTET OG RÅDET om udgifter under EGFL



Alarmsystemet nr. 11-12/2015



INDHOLDSFORTEGNELSE 1.Indledning 2.Formålsbestemte indtægter til EGFL 3.Bemærkninger vedrørende den foreløbige gennemførelse af EGFL-budgettet for 2015 4.Forbrug af formålsbestemte indtægter til EGFL 5.Konklusioner Bilag 1: Foreløbigt forbrug af EGFL-bevillinger pr. 31.12.2015 1.Indledning Den foreløbige gennemførelse af budgettet for 2015 for Den Europæiske Garantifond for Landbruget (EGFL) fremgår af bilaget, idet udgifterne er på 44 073,6 mio. EUR. Dette beløb omfatter primært EGFL-udgifter under delt forvaltning i perioden mellem den 16. oktober 2014 og den 15. oktober 2015 som anmeldt af medlemsstaterne og nedsættelser af månedlige betalinger i løbet af regnskabsåret. Beløbet omfatter endvidere et overslag over direkte udgifter på ca. 24,5 mio. EUR, der forventes afholdt frem til den 31. december 2015. 2.Formålsbestemte indtægter til EGFL Det fremgår af artikel 43 i forordning (EU) nr. 1306/2013, at indtægter fra finansielle korrektioner i henhold til afgørelserne om regnskabsafslutning og efterprøvende regnskabsafslutning, indtægter fra uregelmæssigheder og indtægter fra mælkeafgiften betragtes som formålsbestemte indtægter, der skal anvendes til finansiering af EGFL-udgifter. De formålsbestemte indtægter anvendes til at finansiere alle former for EGFL-udgifter. Hvis ikke alle disse indtægter anvendes i regnskabsåret, vil de automatisk blive fremført til det følgende regnskabsår . EGFL-budgettet for 2015 som vedtaget af budgetmyndigheden omfattede både: –Kommissionens skøn over de bevillinger, der ville være behov for til at finansiere de forventede udgifter til markedsforanstaltninger og direkte støtte, og –skønnene over de formålsbestemte indtægter, der forventedes opkrævet i løbet af regnskabsåret 2015, og fremførslen af saldoen af formålsbestemte indtægter fra regnskabsåret 2014. Ved udarbejdelsen af budgettet for 2015 anslog Kommissionen de formålsbestemte indtægter til 1 768,6 mio. EUR. Der var bl.a. tale om: –de formålsbestemte indtægter, der forventedes genereret i løbet af regnskabsåret 2015, og som blev anslået til 1 438,6 mio. EUR, dvs. 868,6 mio. EUR for korrektioner som følge af efterprøvende regnskabsafslutning, 165 mio. EUR for uregelmæssigheder og 405 mio. EUR for indtægterne fra mælkeafgiften

–de formålsbestemte indtægter, der forventedes fremført fra regnskabsåret 2014 til 2015, og som blev anslået til 330 mio. EUR. Kommissionen afsatte i budgettet for 2015 disse oprindeligt anslåede indtægter på 1 768,6 mio. EUR til budgetposterne i følgende artikler: –05 02 08 – Frugt og grøntsager: 469,3 mio. EUR –05 02 12 – Mælk og mejeriprodukter: 54,3 mio. EUR –05 03 01 – Afkoblet direkte støtte: 1 245 mio. EUR . Til disse ordninger vedtog budgetmyndigheden i sidste ende bevillinger i overensstemmelse med Kommissionens forslag. Summen af de vedtagne bevillinger og ovennævnte formålsbestemte indtægter svarer til et samlet anslået behov. Af bilaget fremgår de budgetbevillinger på artikelniveau for frugt og grøntsager, mælk og mejeriprodukter og afkoblet direkte støtte, der er vedtaget for disse artikler, og som beløber sig til henholdsvis 836,2 mio. EUR, 77,1 mio. EUR og 37 397 mio. EUR uden hensyntagen til ovennævnte formålsbestemte indtægter. Sammen med de formålsbestemte indtægter til disse budgetartikler beløber bevillingerne på budgettet for 2015 sig til i alt 1 305,5 mio. EUR for frugt og grøntsager, 131,4 mio. EUR for mælk og mejeriprodukter og 38 642 mio. EUR for afkoblet direkte støtte. 3.Bemærkninger vedrørende den foreløbige gennemførelse af EGFL-budgettet for 2015 Af bilaget fremgår budgettets foreløbige gennemførelse i perioden fra den 16. oktober 2014 til den 15. oktober 2015. I det følgende anføres korte bemærkninger til de budgetartikler, der udviser de største afvigelser mellem de faktisk afholdte udgifter og de dertil svarende bevillinger på budgettet for 2015. 3.1.Markedsforanstaltninger Udnyttelsen af bevillingerne til interventioner på landbrugsmarkederne forventes at blive på omkring 2 668,7 mio. EUR, hvilket er 268 mio. EUR højere end de vedtagne budgetbevillinger. Denne afvigelse afspejler nettovirkningen af gennemførelsesmønstrene i primært sektorerne for frugt og grøntsager samt mælk og mejeriprodukter og vinsektoren. 3.1.1.Fødevareprogrammer (-3,2 mio. EUR) Regnskabsåret 2013 var det sidste år for gennemførelsen af fødevareprogrammerne under EGFL, og lovgivningen indeholder ingen bestemmelser om forsinkelser i betalingerne til ordningen. Tidligere udbetalt støtte til en værdi af 3,2 mio. EUR er imidlertid inddrevet og tilbageført til denne budgetartikel. 3.1.2.Olivenolie (-2,5 mio. EUR) Dette underforbrug skyldes, at visse medlemsstaters udgifter til de arbejdsprogrammer for 2014/2015, der indgik i deres kvalitetsforbedrende foranstaltninger, var en smule lavere end de udgifter, der var afsat på budgettet for 2015. 3.1.3.Frugt og grøntsager (282,4 mio. EUR i forhold til de vedtagne bevillinger) Dette overforbrug fremkommer ved, at medlemsstaternes udgifter sammenholdes med de vedtagne bevillinger på budgettet for 2015, som ikke omfatter de formålsbestemte indtægter for denne sektor. Hvis de formålsbestemte indtægter på 469,3 mio. EUR lægges til de vedtagne budgetbevillinger, således at de samlede midler, der er til rådighed for denne sektor, øges til 1 305,5 mio. EUR, ville der fremkomme et underforbrug på -186,9 mio. EUR. Det er nettovirkningen af en lavere udnyttelse af alle de ordninger, der finansieres af denne artikel, sammenholdt med de udgifter, der var budgetteret med. Hvad angår driftsfondene for producentorganisationer, vedrørte medlemsstaternes lavere udgifter hovedsagelig betalingen af den første rate af de planer for 2015, der var vedtaget for disse organisationer. Udgifterne til støtte til foreløbigt anerkendte producentsammenslutninger var også lavere. Hvad angår skolefrugtordningen, udnyttede medlemsstaterne ikke hele den øgede bevillingsramme, der var fastsat for skoleåret 2014/2015. Endelig var medlemsstaternes udgifter til de midlertidige ekstraordinære foranstaltninger, der blev vedtaget af Kommissionen efter det russiske forbud mod import, lavere end det oprindeligt anslåede beløb. For visse af foranstaltningerne er fristen for gennemførelse dog blevet forlænget til den 30. juni 2016, og de tilsvarende udgifter forventes derfor fortsat at blive afholdt i 2016. 3.1.4.Produkter fra vinsektoren (-63,4 mio. EUR) Dette underforbrug skyldes, at visse medlemsstaters udgifter til de nationale støtteprogrammer for vin var lavere end det budgetloft, der var fastsat for disse programmer på budgettet for 2015.

3.1.5.Salgsfremmende foranstaltninger (2,3 mio. EUR) Dette overforbrug skyldes, at visse medlemsstaters udgifter til de salgsfremmende programmer, som Kommissionen havde godkendt, var højere end de udgifter, der var afsat til disse programmer på budgettet for 2015. 3.1.6.Andre vegetabilske produkter/foranstaltninger (6,6 mio. EUR) Dette overforbrug skyldes, at visse medlemsstaters udgifter til de POSEI-markedsforanstaltningsprogrammer, som Kommissionen havde godkendt, var højere end de udgifter, der var afsat til disse programmer på budgettet for 2015. 3.1.7.Mælk og mejeriprodukter (42,5 mio. EUR) Dette overforbrug fremkommer ved, at medlemsstaternes udgifter sammenholdes med de vedtagne bevillinger på budgettet for 2015, som ikke omfatter de formålsbestemte indtægter for denne sektor. Hvis de formålsbestemte indtægter på 54,3 mio. EUR lægges til de vedtagne budgetbevillinger, således at de samlede midler, der er til rådighed for denne sektor, øges til 131,4 mio. EUR, ville der fremkomme et underforbrug på -11,8 mio. EUR. Det er virkningen af en lavere udnyttelse af bevillingerne til skolemælksordningen og til ordningen om midlertidig ekstraordinær støtte til privat oplagring af visse oste, der blev vedtaget af Kommissionen efter det russiske forbud mod import. For begge ordninger var medlemsstaternes udgifter en smule lavere end de udgifter, der var budgetteret med. Det bør dog bemærkes, at ordningen om privat oplagring er blevet genåbnet af Kommissionen, og at relevante udgifter derfor forventes fortsat at blive afholdt i 2016. 3.1.8.Svinekød, æg og fjerkræ, biavl og andre animalske produkter (3,4 mio. EUR) Dette overforbrug skyldes medlemsstaternes udgifter til privat oplagring af svinekød i henhold til Kommissionens gennemførelsesforordning (EU) 2015/360, der blev vedtaget for at imødegå den vanskelige markedssituation i denne sektor, og som der ikke var afsat bevillinger til på budgettet for 2015. 3.2.Direkte støtte Udnyttelsen af bevillingerne til direkte støtte var 838,8 mio. EUR højere end de vedtagne bevillinger på budgettet for 2015. 3.2.1.Afkoblet direkte støtte (896,8 mio. EUR i forhold til de vedtagne bevillinger) Dette overforbrug fremkommer ved, at medlemsstaternes udgifter sammenholdes med de vedtagne bevillinger på budgettet for 2015, som ikke omfatter de formålsbestemte indtægter for denne sektor. Hvis de formålsbestemte indtægter på 1 245 mio. EUR lægges til de vedtagne budgetbevillinger, således at de samlede midler, der er til rådighed for denne sektor, øges til 38 642 mio. EUR, ville der fremkomme et underforbrug på -348,2 mio. EUR. Selv om medlemsstaternes udgifter var en smule lavere, nåede de dog op på 99,1 % af det anslåede budgetbehov for 2015 til afkoblet direkte støtte, idet det navnlig var enkeltbetalingsordningen og den generelle arealbetalingsordning, der var berørt. 3.2.2.Anden direkte støtte (-57,8 mio. EUR) Dette underforbrug af vedtagne bevillinger til anden direkte støtte sammenholdt med de udgifter, der var afsat på budgettet for 2015, er virkningen af, at medlemsstaternes betalinger var mindre, hovedsagelig til koblet særlig støtte i henhold til artikel 68 og til direkte POSEI-støtte. 3.3.Revision af landbrugsudgifterne (-29,3 mio. EUR) For dette område omfattede budgetoverslaget for 2015 bevillinger på 6,8 mio. EUR til finansiering af de direkte udgifter til overvågning og forebyggende foranstaltninger, 20 mio. EUR til finansiering af de positive korrektioner i forbindelse med regnskabsafslutningen og 60,5 mio. EUR til finansiering af betalingerne til bilæggelse af tvister. Udgifterne til overvågning og forebyggende foranstaltninger blev i sidste ende på ca. 9,3 mio. EUR. Under dette kapitel fik medlemsstaterne også godtgjort 20 mio. EUR og 29,2 mio. EUR for regnskabsafslutning og efterprøvende regnskabsafslutning som følge af korrektioner til deres fordel. Det samlede underforbrug af dette kapitels bevillinger skyldes hovedsagelig, at medlemsstaterne kun betalte ca. 1,7 mio. EUR i udligningsrenter for bilæggelse af tvister. Disse betalinger var væsentligt lavere end det beløb på 60,5 mio. EUR, der var afsat på budgettet for 2015. Men da sådanne krav afhænger af udfaldet af retssager i medlemsstaterne, forventes betalingen af udligningsrenterne at blive afholdt og godtgjort via budgettet for 2016. 4.Forbrug af formålsbestemte indtægter til EGFL Af bilaget fremgår det, at de samlede formålsbestemte indtægter, der var til rådighed i 2015, udgjorde 1 972,9 mio. EUR. Det var 204,3 mio. EUR højere end det oprindeligt forventede beløb på 1 768,6 mio. EUR.